Dorijanov čarobni svijet knjiga

Volim knjige. Volim čitati. Volim pratiti životne avanture najdražih mi likova iz omiljenih knjiga: Vlak u snijegu, Duh u močvari, Koko u Parizu, Djevojčica sa šibicama, Crvenkapica ili Ružno pače, sve su to meni jako drage knjige, bajke i romani koji su me pratili kroz djetinjstvo. Čitajući ih, mogao sam postati Robinson Crusoe, Pero, Milo Dijete, Ljuban, Koko… Neustrašivi super junak, istraživač pustolovnog duha, profesor znanosti ili možda, drago, umiljato dijete.

Svojom nježnom, ali sigurnom rukom i čarobnim glasom odvodile su me u najčudesnije svjetove, u najtamnije tmine, u najdublja mora i plave dubine. Da, odvodile su me rukom majke koja je u toplini doma i potpirujući vatru kamina, listala trošne stranice. Majke koja je milim glasom izgovarala te tako čarobne riječi. Tada sam se zaljubio! Zaljubio sam se u ovaj novi, nestvarni, nepoznati, tajnoviti svijet. Svijet u koji vode trošna, škripajuća vrata. Vrata koja otključavam malim, zlatnim ključićem koji nosim u srcu. Ta vrata čarobnoga svijeta otvaram čitajući knjige.

Dugo sam promišljao koja mi je knjiga od svih najdraža. Čak sam i u svojoj maloj knjižnici prelistavao slikovnice, knjige i enciklopedije, pitajući se o kojoj da napišem sastavak. U tom trenutku mi je na pod pala knjiga „Pale sam na svijetu“ , autora Jensa Sigsgaarda. Iz nje su ispali pohabani listovi s tragovima svih onih koji su je ikad čitali. I sjetio sam se čupavog dječaka kako usamljen sjedi u praznom, pustom parku, na drvenoj ljuljački. Upravo je shvatio da je najgore na svijetu biti sam. Odlučio sam! O tome želim pisati. Ja sam danas tužan, danas sam usamljen, usamljen sam kao i on. Danas sam ja Pale sam na svijetu.

Puno puta sam i ja poželio ostati sam na svijetu. Da mogu sve što želim, sve što hoću. Nitko mi neće govoriti što moram raditi! Ali, to mi se upravo događa. Sam sam u svojoj sobi. Ne mogu se družiti s prijateljima! Ne smijem izaći van! Prijeti nam velika opasnost, okom nevidljiva. Opasnost koja širi bolest. Zove se korona. Zbog nje sam zatvoren u četiri zida sobe. I soba je danas skučena, mala, siva.

Nadam se da će ovo sve brzo proći i da ću se, kao Pale, probuditi iz ružnoga sna. Tada ću vidjeti svoje prijatelje, rodbinu, svoju školu i svoje učitelje. Ponovno ću slobodno šetati uz potok i kroz moju čarobnu goransku šumu. Ponovno ću s prijateljima skakati i trčati. Ponovno ću svoju najdražu prijateljicu primiti za nježnu ruku.

Do tada, željno ću iščekivati taj dan, tu slobodu. Kao ptica puštena iz željeznog kaveza odletjet ću u plavetnilo neba i od sreće dotaknuti Sunce. Sunce će tada toplije sjati! I tada više neću biti sam! I sve će opet biti u redu!

Dorijan Leš, 7. razred Tršće